सेंट्रल स्कूलों में पढ़ाई जाएगी, फ्रेंच, मेडरिन और स्पेनिश
रायगढ़ में कम से कम 15 स्टूडेंट्स मिलें तो होगी पढ़ाई
भास्कर न्यूज | रायगढ़
ग्लोबलाइजेशन और रोजगार के अवसरों में व्यापकता लाने के लिए केंद्रीय विद्यालय अपने स्टूडेंट्स को अब जर्मन के अलावा फ्रैंच, मेडरिन और स्पेनिश भाषा भी पढ़ाएगा। अगले सत्र से वैकल्पिक भाषा के रूप में यह विदेशी भाषाएं छात्रों को उपलब्ध होंगी। हाल ही में केवी बोर्ड ऑफ गवर्नर की बैठक में इस बात का निर्णय लिया गया है।
ये भाषाएं पढ़ाने की सिफारिश केवी की एकेडमिक एडवायजरी कमेटी ने की थी। इन सिफारिशों को बोर्ड में मंजूर कर लिया गया। हालांकि रायगढ़ केंद्रीय विद्यालय में विद्यार्थियों की पर्याप्त संख्या नहीं होने के कारण विदेशी भाषाओं की पढ़ाई शायद ही हो सके लेकिन राज्य के बिलासपुर व रायपुर स्थित केंद्रीय विद्यालय में इन विषयों की पढ़ाई संभव होगी।
केंद्रीय विद्यालय एकेडमिक एडवाइजरी कमेटी का मानना है कि विश्व में बड़ी आबादी द्वारा बोली जाती हैं। ऐसे में छात्रों की रोजगार की संभावनाओं को देखते हुए इन्हें स्कूलों में उपलब्ध कराया जा रहा है। मल्टीनेशनल कंपनी, ओवरसीज जॉब में ऐसी भाषाओं की जानकारी महत्वपूर्ण होने के साथ ही सरकारी नौकरियों में दूतावास, इंटेलिजेंस ब्यूरो समेत कई ऐसे विभाग होंगे जहां विदेशी भाषा के जानकार उम्मीदवारों को प्राथमिकता दी जाएगी। केंद्रीय विद्यालयों में इन विषयों की पढ़ाई छठवीं से आठवीं तक के स्टूडेंट्स के लिए होगी। रायगढ़ केंद्रीय विद्यालय में भले ही फिलहाल इन विषयों की पढ़ाई नहीं हो रही हो लेकिन आगामी सत्र में स्टूडेंट्स मिलें तो इनकी पढ़ाई संभव है। केंद्रीय विद्यालय के अधिकारियों के मुताबिक सीबीएसई व केंद्रीय विद्यालय के नियमों के मुताबिक किसी भी किसी भी विषय या पाठ्यक्रम की पढ़ाई के लिए एक कक्षा में कम से कम 15 विद्यार्थी होने जरूरी हैं। इससे कम संख्या होने पर स्कूल प्रबंधन पढ़ाई नहीं कराएगा।
प्रत्येक सत्र में जारी होगा नोटिस
केंद्रीय विद्यालय संगठन के अनुसार देश भर के विद्यालयों को सत्र शुरू होने से पहले एक नोटिस जारी कर स्टूडेंट्स को जर्मन, फ्रैंच, मेडरिन व स्पेनिश भाषा को वैकल्पिक विषय के रूप में रखने संबंधित जानकारी देनी है। सत्र की शुरुआत में छात्र-छात्राओं की ओर से उक्त चार में से पढ़ाई करने के लिए चयनित भाषा की जानकारी अपने क्लास टीचर को देनी है। केंद्रीय विद्यालय के एक अधिकारी ने बताया कि फिलहाल इसकी जानकारी उन्हें है लेकिन औपचारिक सर्कुलर प्राप्त नहीं हुआ है। उन्होंने बताया कि विदेशी भाषा की पढ़ाई के लिए विशेषज्ञ शिक्षक की नियुक्ति दिल्ली से होगी लेकिन उसके पहले एक कक्षा में एक विषय के लिए स्टूडेंट्स की संख्या 15 से अधिक होनी चाहिए। उन्होंने यह भी कहा कि शहर या जिले के विद्यार्थियों को भविष्य की जरूरत को देखते हुए जर्मन, फ्रैंच, मेडरिन या स्पेनिश भाषा सीखनी चाहिए।
एजुकेशन
hin_Deva hin_Deva bho_Deva hin_Deva hin_Deva hin_Deva hin_Deva hin_Deva kas_Deva